नागपुर. शायद यह इतिहास की पहली घटना होगी कि विधानपरिषद को राष्ट्रगान के बिना ही स्थगित किया गया और शायद यह भी पहला मौका होगा कि स्थगित होने के बाद सभापति रामराजे नाईक निंबालकर सहित सारे सदस्य बाहर निकल गए। फिर कुछ देर के बाद आकर राष्ट्रगान किया।
ठीक इससे कुछ समय पहले मुख्यमंत्री देवेंद्र फडणवीस किसानों के मुद्दे पर बयान दे रहे थे, तालिका सभापति नरेंद्र पाटील ने हंगामे के कारण सभा स्थगित कर दी।
मुख्यमंत्री व अन्य सदस्य देखते रह गए। परंपरा या नियम अनुसार मुख्यमंत्री किसी विषय पर बयान दे रहे हैं तो सभा स्थगित नहीं की जाती है। भले हंगामा क्यों न जारी हो। किन्तु जो कभी नहीं हुआ, वह सब कुछ बुधवार को विधानपरिषद में देखा गया। इसे लेकर विधानपरिषद में सत्तापक्ष और विपक्ष में तनावपूर्ण गंभीर माहौल देखा गया। इन घटनाओं से आहत मंत्रियों ने एक समय वेल में उतरने की भी तैयारी कर ली थी। लेकिन अचानक राष्ट्रगान की धुन बजने से सभी को रुकना पड़ा। इसके बाद सभी सदस्य बाहर निकल गए।
बुधवार को हुई इस अजीबो-गरीब घटना ने सत्तापक्ष सहित विपक्षी सदस्यों को भी अचंभे में डाल दिया। हालांकि राष्ट्रवादी कांग्रेस पार्टी सभापति के बचाव में दिखी तो सरकार ने इसकी शिकायत राज्यपाल सी. विद्यासागर राव से करने का निर्णय लिया। आगमी दिनों में सरकार के प्रतिनिधि इस विषय को लेकर राज्यपाल से मिलेंगे।
कार्यवाही 7 बार स्थगित
बुधवार को विधानपरिषद की कार्यवाही शोरगुल के बीच में शुरू हुई। विपक्ष ने शुरू से किसानों की कर्जमाफी के मुद्दे पर सरकार को घेरने की कोशिश की। इस हंगामे के कारण विधानपरिषद की कार्यवाही कुल 7 बार स्थगित करनी पड़ी। हंगामे के बीच मुख्यमंत्री देवेंद्र फडणवीस इस मुद्दे पर स्पष्टीकरण देने पहुंचे। हंगामे के बीच मुख्यमंत्री ने बयान देना शुरू किया। उस समय राकांपा सदस्य नरेंद्र पाटील तालिका सभापति थे। मुख्यमंत्री आधा बयान पड़ पाए थे कि तालिका सभापति ने सभा को 15 मिनट के लिए स्थगित कर दिया। इस घोषणा से सभी हतप्रभ दिखे। सभा शुरू होने के बाद राष्ट्रवादी कांग्रेस के नेता सुनील तटकरे व विपक्ष नेता धनंजय मुंडे ने इस पर सभागृह से माफी मांगी। जैसे तैसे मामला शांत हुआ, किन्तु हंगामा जारी था। इस बीच सभापति रामराजे निंबालकर आए। हंगामे के बीच कुछ विधेयक रखे गए। विधेयक रखने के बाद सदन के नेता एकनाथ खडसे को अपना बयान देने कहा। खडसे ने अपने बयान की दो पंक्तियां कहीं थी कि उन्हें बयान पटल पर रखने कहा। बाद में विधानपरिषद को स्थगित करने की घोषणा कर, अगला बजट अधिवेशन 9 मार्च 2016 को होने की जानकारी देकर बाहर निकले।
मामला गंभीर और तनावपूर्ण
शायद किसी को यकीन नहीं हो रहा था कि सभापति इस तरह निकल जाएंगे। उनके बाहर निकलते ही कुछ नेता सभापति की कैबिन में पहुंचे। बाहर देखकर समझ आ रहा था कि मामला गंभीर और तनावपूर्ण स्थिति है। कुछ देर बाद बेल बजी और सबके सब विधानपरिषद सभागृह में पहुंचे। एकनाथ खडसे ने आपत्ति जताई। उन्होंने कहा कि अगर विधानपरिषद स्थगित हो गई है तो किसी नियम के तहत यह कार्यवाही हो रही है। सभापति निंबालकर ने कहा कि उन्होंने स्थगित शब्द नहीं कहा। अगर कहा है तो वह उनकी जुबान से गलती से निकल गया होगा। खडसे को अपना बयान पूरा कहा गया। इसके बाद विधानपरिषद को स्थगित करने की घोषणा की और राष्ट्रगान किया गया।
यह दुर्भाग्यपूर्ण, राज्यपाल से मिलेंगे : मुख्यमंत्री
मुख्यमंत्री देवेंद्र फडणवीस ने कहा कि विधानपरिषद में जो कुछ हुआ, वह दुर्भाग्यपूर्ण है। इसकी शिकायत राज्यपाल से करेंगे। विपक्ष विधानपरिषद में बहुमत का फायदा लेकर सभागृह चलाना चाहता है। पीठासीन अधिकारी पर दबाव बनाया जा रहा है। राष्ट्रगान किए बिना बाहर जाना फिर अंदर आना अशोभनीय है।
गलती से निकला है शब्द : मुंडे
विधानपरिषद में विपक्ष नेता धनंजय मुंडे ने कहा कि हंगामे के बीच सभापति के मुंह से गलती से स्थगित शब्द निकला है। हम बहुमत के जोर पर सदन नहीं चला रहे हैं। विधानसभा में सरकार विपक्ष को बोलने का मौका नहीं दे रही है, वह क्या है।
hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva